**Hortobágy Község Önkormányzatának 4. sz. napirend**

**Polgármesterétől**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2021. október 26-i rendes, nyilvános ülésére**)**

Tárgy: Hortobágy Község Önkormányzata Képviselő-testületének az önkormányzati hulladékgazdálkodási közfeladatok ellátásáról szóló 18/2016. (VI.29.) önkormányzati rendelet módosítása

**Tisztelt Képviselő-testület!**

A hulladékról szóló 2012. évi CLXXXV. törvényt (a továbbiakban: Ht.) szabályozásának való megfelelés érdekében a Képviselő-testület megalkotta az önkormányzati hulladékgazdálkodási közfeladat ellátásáról szóló 18/2016. (VI.29.) önkormányzati rendeletét. A rendelet az azóta eltelt évek során több alkalommal módosításra került, javarészt a Ht. ismételt módosításai miatt.

A Ht. szerint a hulladékgazdálkodási közszolgáltatás „a közszolgáltatás körébe tartozó hulladék átvételét, gyűjtését, elszállítását, kezelését, valamint a hulladékgazdálkodási közszolgáltatással érintett hulladékgazdálkodási létesítmény fenntartását, üzemeltetését, vagyonkezelését és a hulladékgazdálkodási közszolgáltatás országos szintű megszervezését biztosító, kötelező jelleggel igénybe veendő szolgáltatás”. Az önkormányzati hulladékgazdálkodási közfeladat fogalma: „a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontja szerinti közfeladat az önkormányzat közigazgatási területén a hulladékgazdálkodási közszolgáltatás helyi szintű részletszabályainak meghatározása, valamint a hulladékgazdálkodási közszolgáltató kiválasztása, a közszolgáltatási szerződés megkötése”.

A hulladékgazdálkodás rendszerében új elemként jelentkezik a Ht. 33. § (4) bekezdése, mely szerint: „A települési önkormányzat önkormányzati hulladékgazdálkodási közfeladat ellátási kötelezettsége nem mentesíti a települési önkormányzatot a Mötv. 13. § (1) bekezdés 5. pontjában foglalt köztisztasági feladatok ellátásának, azon belül is a közterületen elhagyott hulladék felszámolásával összefüggő kötelezettsége alól.”

A Ht. 35. § (1) bekezdés h) pontja alapján a hulladékgazdálkodási tárgyú önkormányzati rendeletek kiegészítése szükséges a közterületen elhagyott hulladék felszámolásával kapcsolatos helyi intézkedések (felderítés, gyűjtés, szállítás, kezelés) meghatározásával. A törvényi indokolás szerint a felhatalmazás célja, hogy a települési önkormányzatok minél hatékonyabban tudjon intézkedni az elhagyott hulladék felszámolása érdekében.

A közterületen elhagyott hulladékot a közszolgáltató Debreceni Hulladék Közszolgáltató Nonprofit Kft. fogja összegyűjteni és a hulladéklerakó telepen elhelyezni.

A rendeletről a Hajdú-Bihar Megyei Kormányhivatal Környezetvédelmi, Természetvédelmi és Hulladékgazdálkodási Főosztálya véleményét beszereztük. A szakhatóság véleménye szerint: „A területi hulladékgazdálkodási hatóság felhívja a figyelmet, a hulladékról szóló 2012. évi CLXXXV. törvény, valamint a vonatkozó ágazati jogszabályok rendelkezéseinek szem előtt tartására, továbbá arra, hogy a hulladékgazdálkodási közszolgáltatás célja többek között a köztisztaság, a településtisztaság biztosítása, a településen történő jogellenesen elhagyott hulladék csökkentése, megelőzése, illetve felszámolása (pl.: tiltótábla, kamera rendszer kihelyezése). A területi hulladékgazdálkodási hatóság a megküldött rendelet módosításával kapcsolatban további észrevételt nem tesz.”

Kérem a Tisztelt Képviselő-testületet, hogy az előterjesztést és a mellékelt rendelet-tervezetet megtárgyalni, az önkormányzati hulladékgazdálkodási közfeladatok ellátásáról szóló 18/2016. (VI.29.) önkormányzati rendeletét módosítani szíveskedjen.

Hortobágy, 2021. október 12.

**Jakab Ádám András**

polgármester

Az előterjesztést törvényességi szempontból ellenőrizte:

**dr. Koroknai-Bokor Erzsébet**

kirendeltség-vezető